“ดีโอดี ไบโอเทค” เคาะราคา IPO ที่ 9.30 บ./หุ้น เปิดจอง 12-14 มิ.ย.นี้
"ดีโอดี ไบโอเทค" หรือ DOD ผู้นำด้านการผลิตผลิตภัณฑ์เสริมอาหารที่ให้บริการครบวงจร แบบ One Stop Service เคาะราคา IPO จำนวน 110 ล้านหุ้นที่ 9.30 บ./หุ้น จ่อเทรด mai เปิดจอง 12-14 มิ.ย.นี้ โดยมีบริษัท แอดไวเซอรี่ พลัส จำกัด ในฐานะที่ปรึกษาทางการเงิน
11 มิ.ย. 2561

บริษัท ดีโอดี ไบโอเทค จำกัด (มหาชน) หรือ DOD ระบุว่า บริษัทเคาะราคาขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 110 ล้านหุ้น ที่ราคา 9.30 บาท/หุ้น โดยกำหนดระยะเวลาจองซื้อในวันที่ 12-14 มิ.ย. 2561 เพื่อเข้าจดทะเบียนในตลาดหลักทรัพย์ เอ็ม เอ ไอ (mai)
โดยมีบริษัท แอดไวเซอรี่ พลัส จำกัด ในฐานะที่ปรึกษาทางการเงิน และมีบล.เคที ซีมิโก้ เป็นผู้จัดการจัดจำหน่ายและรับประกันการจำหน่ายหุ้นในครั้งนี้ ขณะที่มีมูลค่ารวมของหลักทรัพย์ที่เสนอขายประมาณ 1,023 ล้านบาท
สำหรับสัดส่วนการเสนอขายหุ้น โดยผู้มีอุปการคุณของผู้จัดจำหน่ายหลักทรัพย์ จำนวนประมาณ 62,045,000 หุ้น คิดเป็น 56.40%,  นักลงทุนสถาบัน ประมาณ 22,000,000 หุ้น คิดเป็น 20.00%, ผู้มีอุปการคุณของบริษัทประมาณ 16,500,000 หุ้น คิดเป็น 15.00% และกรรมการ ผู้บริหาร และพนักงานของบริษัท ประมาณ 9,455,000 หุ้น คิดเป็น 8.60%
ส่วนมูลค่าตามราคาบัญชี  (Book Value) ที่  0.95 บาทต่อหุ้น (คำนวณจากส่วนของผู้ถือหุ้นตามงบการเงิน ณ วันที่ 31 มีนาคม 2561 ซึ่งเท่ากับ 285.73 ล้านบาท หารด้วยจำนวนหุ้นสามัญที่ออกและเรียกชำระแล้วทั้งหมดที่เท่ากับ 300,000,000 หุ้น มูลค่าที่ตราไว้หุ้นละ 0.50 บาท)
สำหรับวัตถุประสงค์การใช้เงิน เพื่อใช้ลงทุนในโรงสกัดวัตถุดิบและห้องปฏิบัติการวิจัยระดับสากล จำนวน 100 ล้านบาท คาดว่าจะใช้เงินในปี 2561-2562, ใช้ในการพัฒนาตราสินค้าใหม่ของบริษัท จำนวน 200 บาท คาดว่าจะใช้เงินในปี 2561-2563, ชำระคืนเงินกู้ยืมจากสถาบันการเงิน จำนวน 50 ล้านบาท คาดว่าจะใช้เงินในปี 2561 และใช้เป็นเงินทุนหมุนเวียน จำนวน 637.24 ล้านบาท คาดว่าจะใช้เงินในปี 2561-2563
อนึ่ง DOD เป็นผู้ผลิตผลิตภัณฑ์เสริมอาหาร (Dietary Supplement Product) ที่มีส่วนประกอบหลักมาจากสารสกัดจากธรรมชาติ โดยให้บริการครบวงจร แบบ One Stop Service ตั้งแต่การคิดค้นและพัฒนาสูตรผลิตภัณฑ์เสริมอาหารให้สอดคล้องกับความต้องการของลูกค้า การขึ้นทะเบียนเลขสารบบอาหาร การออกแบบสินค้าและบรรจุภัณฑ์ การให้คำปรึกษาด้านการตลาดและช่วยหาช่องทางในการจัดจำหน่าย ตลอดจนการผลิตและการควบคุมการผลิตที่ได้คุณภาพตามมาตรฐานสากล
โดยผลิตภัณฑ์เสริมอาหารภายใต้ตราสินค้าที่ผลิตจากโรงงานของบริษัททุกผลิตภัณฑ์ได้รับการขึ้นทะเบียนเลขสารบบอาหารจากสำนักงานคณะกรรมการอาหารและยา (อย.) อย่างถูกต้องครบถ้วน ซึ่ง 1 เลขสารบบอาหาร สำหรับ 1 ตราสินค้าเท่านั้น
 